**RELACION**

**PËR PROJEKT VENDIMIN E KËSHILLIT TË MINISTRAVE**

 **PËR MIRATIMIN E PLANIT KOMBËTAR TË VEPRIMIT PËR BARAZI, PËRFSHIRJE DHE PJESËMARRJEN E ROMËVE DHE EGJIPTIANËVE**

**2021-2025**

**I.QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Projektakti për “Miratimin e Planit Kombëtar të Veprimit për Barazi, Përfshirje dhe Pjesëmarrjen e Romëve dhe Egjiptianëve, 2021-2025” (PKVBPPRE - 2021-2025)propozohet nga Ministri i Shëndetësisë dhe Mbrojtjes Sociale (MSHMS), si një dokument politik i qeverisë shqiptare, i cilinë mënyrë ndërsektoriale i kushton vëmendje të veçantë integrimit të romëve dhe egjiptianëve, duke e konsideruar adresimin e duhur të nevojave të tyre si kushte drejt një zhvillimi të qendrueshëm.

Shqipëria i përmbush instrumentet ndërkombëtare për të drejtat e njeriut dhe e ka zhvilluar kuadrin e saj ligjor në përputhje me standardet evropiane. Brenda këtij konteksti, Shqipëria ka zhvilluar një kuadër ligjor dhe nënligjor të përparuar që adreson cështjet e minoriteteve rome dhe egjiptiane bazuar në standardet dhe praktikat më të mira ndërkombëtare. Legjislacioni kombëtar ka shumë akte ligjore dhe nënligjore që prekin të gjitha sferat e jetës së romëve dhe egjiptianëve duke përfshirë fusha të ndryshme të politikës si të drejtat njerëzore, strehimi, arsimi shëndetësia, punësimi dhe aftësimi, mbrojtja sociale, aksesi në drejtësi, regjistrim civil, kultura etj.

**Ky plan kombëtar veprimi, “PKVBPPRE - 2021-2025”, lidhet në mënyrë të drejtëpërdrejtë** me Strategjinë Kombëtare për Zhvillim dhe Integrim (në proces hartimi), Strategjinë Kombëtare për Punësim dhe Aftësi 2019-2022, Strategjinë Kombëtare dhe Planin e Veprimit për Mbrojtjen Sociale 2020-2023.

**“PKVBPPRE - 2021-2025” ka një kohëzgjatje pesëvjeçare**, brenda së cilës synohet të arrihet jo vetëm sukses por dhe qendrueshmëri në veprimet e planifikuara e të realizuara.

**Në tërësinë e tij “PKVBPPRE 2021-2025” përbëhet nga shtatëqëllime strategjike kryesore**, ku zenë vend edhe objektiva specifikë që reflektojnë nevojën për ndryshim apo shtimin e dimensioneve të reja drejt të cilave duhet të fokusohet vëmendja për adresimin e duhur të çështjeve integrimit të pakicave rome dhe egjiptiane, bazuar dhe në zhvillimet më të fundit.

**Vizioni i “PKVBPPRE 2021-2025”**:" Krijimi i kushteve të përshtatshme për të arritur barazinë, pjesëmarrjen dhe përfshirjen e Minoritetit Rom dhe Egjiptian në Republikën e Shqipërisë, në të gjitha aspektet e jetës shoqërore vecanërisht qasjen në arsim, punësim, strehim, shërbime shëndetësore dhe sociale, për të përmirësuar cilësinë e jetës dhe mirëqënien, si dhe të zvogëloj hendekun social - ekonomik dhe kulturor ndërmjet romëve dhe egjiptianëve nga njëra anë dhe pjesës tjetër të shoqërisë.”

**Misioni i “PKVBPPRE 2021-2025”**: “Qeveria Shqiptare merr përsipër obligimin që gjatë periudhës 2021-2025 të sigurojë përfshirjen sociale, ekonomike dhe kulturore të Minoritetit Rom dhe Egjiptian në Republikën e Shqipërisë nëpërmjet përcaktimit të prioriteteve strategjike dhe duke zbatuar politika të integruara afatgjatë dhe afatmesme në fushat e aksesit në drejtësi, arsimit dhe kulturës, punësimit, strehimit, mbrojtjes sociale, dhe antirracizmit duke respektuar parimet e barazisë dhe mosdiskriminimit, në përputhje me standartet ndërkombëtare, dhe në kuadër të zbatimit të konventave dhe kuadrit ligjor për respektimin e të drejtave të njeriut dhe minoriteteve.”

Në mbështetje të vizionit dhe misionit, janë formuluar qëllimet kryesore strategjike me objektivat dhe masat përkatëse.

**II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

**“PKVBPPRE 2021-2025”**, si një dokument strategjik që parashikon politikat për romët dhe egjiptianët në Republikën e Shqipërisë është tërësisht në harmoni dhe në përputhje me objektivat strategjike të Strategjisë Kombëtare për Zhvillim dhe Integrim (SKZHI) 2015-2020 aktuale, që është dokumenti kryesor strategjik kombëtar që mbështet zhvillimin e qëndrueshëm social dhe ekonomik të vendit dhe siguron përmbushjen e standarteve dhe progresin në procesin e integrimit evropian. Konkretisht ailidhet me *Shtyllën 3 të kësaj strategjie“Investimi në Kapitalin Njerëzor dhe Kohezionin Social”.*

**III.ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

**“PKVBPPRE 2021-2025”** është vazhdim i angazhimit të Qeverisë Shqiptare me kohështrirje 2021-2025, i cili targeton Minoritetet Rome dhe Egjiptiane. Plani prezanton një përshkallëzim të masave tashmë të zbatuara dhe në zbatim, dhe do të parashikojë gjithashtu nisjen e aktiviteteve të reja për nxitjen e integrimit të romëve dhe egjiptianëve me fondet e parashikuara nga buxheti i shtetit, por duke identifikuar edhe hendekun financiar për periudhën 2021-2025. “PKVBPPRE 2021-2025”, është hartuar në konsultim të ngushtë me ministritë përgjegjëse të linjës, përfaqësues nga minoriteti Rom dhe Egjiptian, njësitë e qeverisjes vendore, organizata të shoqërisë civile si dhe aktorë të tjerë. Në deklaratën e Partnerëve të Ballkanit Perëndimor mbi Integrimin e Romëve në Procesin e Zgjerimit të BE, Shqipëria bëri një angazhim për të vazhduar dhe rritur përpjekjet për barazi të plotë dhe integrimin e Romëve, veçanërisht përmes zbatimit dhe ndjekjes së Konkluzioneve të Përbashkëta të Seminareve Rome, në sektorët e *Punësimit, Strehimit, Arsimit, Shëndetit, Regjistrimit civil, Mbrojtje Sociale dhe Mos-diskriminim*. Shqipëria u angazhua për të zhvilluar, miratuar dhe zbatuar standarde rajonale mbi buxhetimin publik në lidhje me integrimin e romëve për politikat e synuara, si dhe rritjen e buxhetit publik (qëndror dhe lokal) për integrimin e këtij komuniteti; të krijojë kanale dhe mekanizma zyrtarë për përfshirjen e përbashkët të qeverive lokale dhe komunitetit romë në formulimin e politikave, vendimmarrjes, zbatimit dhe monitorimit të përpjekjeve të ndërmarra për arritjen e objektivave të kësaj Deklarate.
Plani përputhet plotësisht me kornizën e re strategjike rome të BE-së për barazi, përfshirje dhe pjesëmarrje 2020-2030.

“PKVBPPRE 2021-2025” u hartua gjithashtu duke u bazuar dhe në gjetjet dhe rekomandimet e raporteve vjetore të monitorimit të implementimit të Planit Kombëtar të Veprimit për Integrimin e Romëve dhe Egjiptianëve (PKVIRE-2016-2020). Edhe me përpjekjet e qeverisë shqiptare dhe organizatave të tjera, të dhënat nga pesë (5) vitet e mëparshme tregojnë se ekzistojnë ende probleme të regjistrimit civil, arsimit, punësimit, kujdesit shëndetësor, strehimit dhe mbrojtjes sociale. Këto probleme janë edhe më të mëdha kur shtohet stigma sociale aktuale, stereotipet dhe diskriminimi që për fat të keq janë akoma të pranishme ndaj romëve dhe egjiptianëve.

Për rrjedhojë, “PKVBPPRE 2021-2025” synon zgjerimin, thellimin dhe shtimin e masave të parashikuara dhe të pazbatuara plotësisht, apo edhe të zbatuara por që kërkojnë mbështetje për qendrueshmëri afatgjatë, sipas qëllimeve strategjike të përcaktuara që në (PKVIRE-2016-2020).

Përparësitë kryesore që janë përkthyer në tregues të impaktit dhe rezultateve në “PKVBPPRE 2021-2025” janë:

* Në fund të vitit 2025, 100% e anëtarëve të Minoritetit Rome dhe Egjiptian kanë akses të plotë dhe të përmirësuar në shërbimin e gjendjes civile;
* Përqindja në rritje e anëtarëve të Minoritetit Rome dhe Egjiptian që kanë përfituar nga shërbimet ligjore të ndihmës Juridike parësore;
* Më shumë se 25 % e përfituesve të programeve të strehimit i përkasin Minoriteteve Rome dhe Egjiptiane deri ne fund të vitit 2025;
* 70 % me shume NJVV kanë përfituar mbështetje financiare nga qeveria qëndrore deri ne fund te vitit 2025 për përmirësimin e kushteve të strehimit të minoriteteve Rome dhe Egjitpaine;
* Deri në fund të vitit 2025, 100% e romëve dhe egjiptianëve do të kenë akses në shërbime cilësore shëndetësore dhe parandaluese dhe 37 mediatorë nga Komuniteti Romë dhe Egjiptianë do të mbulojnë çështjet shëndetësore në të gjithë vendin;
* Deri në fund të 2025, 100% e fëmijëve romë dhe egjiptianë përfundojnë arsimin parashkollor, 80% përfundojnë arsimin bazë dhe deri në 50% përfundojnë arsimin e mesëm;
* Deri në fund të vitit 2025 është përfshirë në kurrikulat shkollore të historisë në të gjitha nivelet arsimore historia dhe kultura e romëve dhe egjiptianëve;
* Deri në fund të 2025 janë realizuar 80% më shumë aktivitete që promovojnë dhe ruajnë identitetin, historinë dhe kulturën e romëve dhe egjiptianëve në shoqërinë shqipëtare;
* Deri në fund të 2025 janë punësuar 60% e romëve dhe egjiptianëve punëkërkues të papunë të cilët janë regjistruar pranë zyrave të punës dhe janë bërë pjesë e PNP-ve apo kanë përfunduar AFP dhe 12 mediatorë romë dhe egjiptianë janë pjesë e zyrave të punësimit;
* Të paktën 300 romë dhe egjiptianë do të mbështeten financiarisht për sipërmarrje dhe vetëpunësim me qëllim akomodimin e tyre në ekonominë formale Deri në fund të 2025;
* Deri në fund të vitit 2025, 70% e romëve dhe egjiptianëve përfitues të ndihmës ekonomike kanë dalë nga skema dhe janë riintegruar në punë;
* Deri ne fund të vitit 2025, 100% e romëve dhe egjiptianëvejanë informuar mbi të gjitha format e trafikimit njerëzor përfshirë; shfrytëzimi i fëmijëve për punë, lypje dhe martesat në moshë të hershme;
* 90% e institucioneve që ofrojnë shërbime publike të trajnuar për antixhipsizmin deri në fund të 2025.

Në të gjithë dokumentin “PKVBPPRE 2021-2025”, theksohet rëndësia e mbështetjes, trajtimit dhe fuqizimit të grave dhe vajzave në tërësi, përfshirë edhe nga grupe të cenueshme e që pësojnë diskriminim të shumëfishtë si: gra dhe vajza nga zonat rurale, me aftësi të kufizuara, LGBTI+, nëna të vetme, të dhunuara, të moshuara, azilkërkuese, etj., pra nga të gjitha grupet në shoqëri.

**IV.VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektaktipropozohet në mbështetje të nenit 3, 18, 20 dhe 100 të Kushtetutësdhe Ligjit Nr.8496 datë 3.06.1999 “Për ratifikimin e Konventës Kuadër të Këshillit të Europës për Mbrojtjen e Minoriteteve Kombëtare”. Gjithashtu në mbështetje të Ligjit Nr. 96/2017 “Për Mbrojtjen e Pakicave Kombëtare në Republikën e Shqipërisë”, Ligjit Nr.10/221, datë 4.2.2010 “Për Mbrojtjen nga Diskriminimi”.

**V.VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)**

Projektaktisynon përafrimin e pjesshëm me:

EU Acquis: Kapitulli 23: Gjyqësori dhe të drejtat themelore/ Nënkapitulli: Të drejtat themelore.

Objektivat e Zhvillimit të Qendrueshëm (SDGs): 1, 3, 5,10,16.

Kuadri strategjik rom i BE-së për barazinë, përfshirjen dhe pjesëmarrjen 2020-2030 .

Deklarata e Partnerëve të Ballkanit Perëndimor mbi Integrimin e Romëve në Procesin e Zgjerimit të BE.

**VI.PËRMBLEDHJE SHPJEGUESE E PËRMBAJTJES SË PROJEKTAKTIT**

*Qëllimet Strategjike të PKVBPPRE 2021-2025*

1. Qasje e barabartë në drejtësi dhe shërbime të gjendjes civile për romët dhe egjiptianët.

2. Përmirësimi i kushteve të strehimit për anëtarë të Minoriteteve Rome dhe Egjiptiane si dhe legalizimi i të gjitha vendbanimeve jo formale.

3. Ulja e hendekut në cilësinë e shëndetit midis Romëve dhe Egjiptianëve dhe pjesës tjetër të popullsisë.

4. Rritja e aksesit të barabartë në arsim cilësor dhe gjithëpërfshirës për romët dhe egjiptianët në të gjitha nivelet arsimore.

5. Krijim i mundësive të barabarta për punësim cilësor dhe të qëndrueshëm për romët dhe egjiptianët.

6. Përmirësim i qasjes dhe rritja e aksesit të romëve dhe egjiptianeve në programet e mbrojtjes sociale.

7. Antiracizmi njihet dhe adresohet në politikat publike si dhe përmes ndryshimeve sistemike dhe strukturore, për të garantuar një shoqëri të çliruar nga diskriminimi ndaj romëve dhe egjiptinëve.

Arritja e këtyre qëllimeve kërkon përpjekje të gjithanshme nga të gjitha ministritë dhe institucionet që zbatojnë politika të cilat ndikojnë në mënyrë të drejtpërdrejtë në jetesën e Minoriteti Rom dhe Egjiptian. Masat dhe ndërhyrjet që propozohen kanë karakter ligjor, institucional por edhe karakter specifik në përputhje me nevojat e romëve dhe egjiptianëve me qëllim që ata të ushtrojnë me lehtësi të drejtat dhe liritë themelore të njeriut.

Një nevojë e domosdoshme dhe e vazhdueshme është gjetja e mekanizmave të duhur dhe të përshtatshëm që sigurojnë një bashkëpunim të fortë dhe efektiv ndërinstitucional si në drejtimin horizontal ashtu dhe atë vertikal. Bashkëpunimi me organizatat e shoqërisë civile dhe grupet e interesit, kanë gjithashtu rëndësi themelore, pasi ato ndikojnë ndjeshëm për zhvillimin e standarteve rreth procesesi të përfshirjes dhe integrimit të romëve dhe egjiptianëve në shoqëri. Gjithashtu ato duhet të luajnë një rol të rëndesishëm edhe në monitorimin e zbatimit të këtij Plani Veprimi.

**VII. INSTITUCIONET DHE ORGANET QË NGARKOHEN PËR ZBATIMIN E AKTIT**

Ngarkohen për zbatimin e këtij projektakti sipas fushave të politikave të përfshira në PKVBPPRE 2021-2025, ku përcaktohen qartë ministritë e linjës dhe institucionet në varësi të tyre që janë përgjegjëse për zbatimin e tij:

Ministria e Shëndetësisë dhe Mbrojtjes Sociale

Ministria e Arsimit, Rinisë dhe Sporteve

Ministria e Financave dhe Ekonomisë

Ministria e Drejtësisë

Ministria e Brendshme

Ministria e Turizmit dhe Mjedisit

Ministria e Kulturës

Instituti i Statistikave

Njësitë e Vetqeverisjes Vendore

Komiteti i Pakicave Kombëtare

Komisioni për Mbrojtjen nga Diskriminimi

Agjencia e Mbështetjes së Shoqërisë Civile

Shkolla Shqiptare e Administratës Publike

Shkolla e Magjistraturës

Policia Bashkiake

Kuvendi i Republikës së Shqipërisë

Ministria e Shëndetësisë dhe Mbrojtjes Sociale nëpërmjet Drejtorisë së Përshirjes Sociale dhe Barazise Gjinore koordinon krijimin dhe zbatimin e Planit Kombëtar të Veprimit për Barazi, Përfshirje dhe Pjesëmarrjen e Romëve dhe Egjiptianëve 2021-2025.

Sektori i Përfshirjes Sociale dhe Barazisë Gjinore (SPSBGJ) ka në varësi *Njësinë për Monitorimin dhe Vlerësimin e Politikave* (NJMVP) për të zhvilluar studime dhe analiza që fokusohen në problemet e përjashtimit social në shoqërinë shqiptare. Kjo njësi harton një sërë *Dokumentesh Teknikë për Përfshirjen Sociale,* të cilët do të trajtojnë një numër temash specifike prioritare të përcaktuara nga SPSBGJ, si p.sh. Përjashtimi social i romëve dhe egjiptianëve, i personave me aftësi të kufizuar, i komunitetit LGBTI dhe tema të tilla, si dhuna ndaj grave dhe dhuna në familje, trafikimi i fëmijëve, fëmijët në situatë rruge, përfshirja sociale e të rinjve, e kështu me radhë. Njësia e monitorimit dhe vlerësimit gjithashtu mbështet *grupet teknike ndërsektoriale të politikave të përfshirjes sociale*. Këto grupe përbëhen nga nëpunës civilë profesionistë të marrë nga ministritë e linjës që kanë njohuri rreth problemeve të përjashtimit social me të cilat përballen grupe të caktuara vulnerabël. Për cështjet e komunitetit Rom dhe atij Egjiptian, grupi teknik i punës mbledhë së bashku nëpunës civilë profesionistë nga ministritë e linjës përgjegjëse për punësimin, arsimin, shëndetësinë, strehimin, regjistrimin civil dhe drejtësinë dhe mbrojtjen sociale që përballen me problemet në nivel teknik. Ky grup takohet për të shkëmbyer informacion, në seminare shkëmbimi njohurish në nivel profesional dhe do të japin kontribute teknike për Planit Kombëtar të Veprimit për Barazi, Përfshirje dhe Pjesëmarrjen e Romëve dhe Egjiptianëve 2021-2025 në Republikën e Shqipërisë, dhe do të raportojnë për progresin pranë Komitetit Ndërministror.

Ministritë e linjës që janë përgjegjëse për arsimin, kujdesin shëndetësor, strehimin dhe integrimin urban, punësimin dhe të drejtat në punë, qeverisjen vendore, drejtësinë, kulturën dhe punët e brendshme kanë caktuar pika kontakti për romët. Roli i tyre është të japin informacion për Planin Kombëtar të Veprimit, të monitorojnë dhe të raportojnë rreth ecurisë së zbatimit të tij. Organe të pavarura dhe teknike, siç p.sh. Shërbimi Kombëtar i Punësimit dhe Aftësimit, Enti Kombëtar i Banesave, Agjencia e Legalizimit, INSTAT dhe Agjencia Shtetërore për Mbrojtjen e të Drejtave të Fëmijëve luajnë gjithashtu një rol të rëndësishëm në zbatimin e politikave, mbledhjen e të dhënave dhe identifikimin e çdo problemi lidhur me pengesat me të cilat përballen romët, egjiptianët dhe grupet e tjera të margjinalizuara.

Pjesa më e madhe e bashkive dhe vecanërisht ato me popullsi të madhe rome dhe egjiptiane kanë caktuar gjithashtu pika kontakti për zgjidhjen e vështirësive me të cilat përballen këto grupe. Pikat e kontaktit mbledhin të dhëna, promovojnë mekanizmat kundër diskriminimit, kërkojnë ndihmë për strehimin, sigurohen që fëmijët të frekuentojnë shkollën etj. Qëllimi i përgjithshëm i këtij sistemi në nivel kombëtar dhe lokal është që romët dhe egjiptianët të kenë akses në të njëjtat shërbime dhe të mund të ushtrojnë të drejta e tyre njësoj si çdo shtetas tjetër shqiptar.

**VIII.** **MINISTRITË, INSTITUCIONET DHE SUBJEKTET E TJERA QË KANË KONTRIBUAR NË HARTIMIN E PROJEKTAKTIT**

Projektaktiështë hartuar nga Ministria e Shëndetësisë dhe Mbrojtjes Sociale. Draft PKVBPPRE 2021-2025është hartuar dhe koordinuar nga MSHMSme kontributin e Grupit Ndërinstitucional të Punës ngritur me Urdhërin e Ministres së Shëndetësisë dhe Mbrojtjes Sociale Nr. 521 datë 23.09.2020 “Për ngritjen dhe funksionimin e grupit ndërinstitucional të punës për hartimin e Planit të VeprimitVeprimit për Barazi, Përfshirje dhe Pjesëmarrjen e Romëve dhe Egjiptianëve, 2021-2025”, dhe me mbështetjen e UNDPsë dhe KEsë përmes një grupi ekspertesh të cilat lehtësuan punën e GNP në përgatitjen e këtij dokumenti strategjik, që nga momenti i hartimit deri tek kostimi dhe përgatitja e pasaportës së treguesve.Kontribute kanë dhënë gjatë procesit të konsultimit dhe aktorë të tjerë në nivel qendror dhe nivel të vetëqeverisjes vendore, organizatat kombëtare të shoqërisë civile dhe ato ndërkombëtare që punojnë me çështje të të drejtave të njeriut dhe barazisë në Shqipëri si dhe institucionet e pavaruara, si Avokati i Popullit dhe Komisioneri për Mbrojtjen nga Diskriminimi. Departamenti i Zhvillimit dhe Mirëqeverisjes në Kryeministri ka qenë pjesë e disa takimeve konsultuese dhe orientimeve që janë dhënë që nga fillimi i procesit.

Janë zhvilluar gjithsej 11 takime online:

|  |  |
| --- | --- |
| Data  | Fusha prioritare |
| 5 tetor 2020  | Takim me perfaqësues te Ministrive të Linjës |
| 1 dhjetor 2020  | Strehimi  |
| 7 dhjetor 2020 | Strehimi |
| 11 dhjetor 2020  | Regjistrimi Civil dhe Aksesi në Sistemin e Drejtësisë  |
| 14 dhjetor 2020  | Arsimi dhe nxitja e dialogut ndërkulturor |
| 15 dhjetor 2020 | Punësimi dhe AFP |
| 18 dhjetor 2020  | Kujdesi shëndetësor |
| 20 tetor 2020  | Antiracizmi |
| 17 dhjetor 2020 | Antiracizmi |
| 21 dhjetor 2020 | Mbrojta sociale |
| 24 dhjetor 2020 | Konsultim me bashkitë |

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Vlerësimi i kostove të nevojshme për zbatimin e PKV për Barazi, Përfshirje dhe Pjesëmarrjen e Romëve dhe Egjiptianëve 2021-2025 është **4,969,964,360 Lekë** dhe bërë në bazë të objektivave aktiviteve të parashikuara në planin e veprimit. Efektet financiare janë përllogaritur për çdo aktivitetet të Planin e Veprimit, duke mbajtur në konsideratë produktet dhe treguesit e përcaktuar për çdo aktivitet. Kostot korente zënë rreth 88.0% të shpenzimeve totale, ndërsa pjesa tjetër (12.0%) është e parashikuar për shpenzime kapitale.

Kostimi është mbëshetur në Programin Buxhetor Afatmesëm 2021-2023, tavanet e reja në kuadër të hartimit të PBA 2022-2024, në konsultime të vazhdueshme me të gjitha institucionet e përfshira, si dhe në kostot historike të zbatimit të strategjisë pararendëse. Plani i veprimit shoqërohet me një kostim analitik të secilës masë.

Efektet financiare parashikohen të përballohen nga buxhetet respektive vjetore të institucioneve të ngarkuara me zbatimin e masave, nga buxhete të donatorëve dhe institucioneve të tjera që janë ngarkuar për zbatimin e një pjesë të masave, si dhe buxhetet e Njësive të Vetëqeverisjes Vendore.

Përllogaritja e kostove dhe burimeve të financimit është realizuar duke përdorur instrumentin e modelit financiar të kostimit - IPSIS. PKV shoqërohet me një plan veprimesh ku janë paraqitur kostot indikative për të gjitha objektivat sipas produkteve, duke parashikuar dhe burimin e financimit (pjesën e mbuluar nga buxheti i shtetit, donatorët dhe burime të tjera dhe hendeku financiar).

Për periudhën 2021-2025, buxheti i shtetit pritet të financojë zbatimin e planit në masën 77.0% të financimit të nevojshëm, 16.0% pritet të financohet nga burime të tjera dhe donatorët, ndërsa 7.0% është hendeku financiar. Hendeku finanicar për vitin 2022 është në masën 62,817 mijë lekë ose 2.42% i kostos indikative për vitin 2022.

PKV është parashikuar të rishikohet pas 3 vitesh (në vitin 2023) për ta përshtatur me progresin në zbatimin e masave, por edhe për ta azhornuar atë konform nevojave dhe programeve buxhetore afatmesme 2024-2025, të çdo institucioni.

**PROPOZUESI**

**OGERTA MANASTIRLIU**

 **MINISTËR**